**С Т А Н О В И Щ Е**

от **доц. д-р Виолета Коцева,** катедра „Етнология“,

Исторически факултет на СУ „Св. Климент Охридски“

за дисертационния труд на **Ася Валентинова Вълчева,**

редовен докторант в катедра „Етнология“ – Исторически факултет,

Софийски университет „Св. Климент Охридски“

в професионално направление 3.1. Социология, антропология и науки за културата

на тема: **„Учителят – медиатор между традицията и модерността ХХ – ХХІ век (Етноложко изследване)“, научен ръководител проф. д-р Мира Маркова**

за присъждане на образователната и научна степен ,доктор“

Дисертационният труд на Ася Вълчева е посветен на анализа на ролята на учителя в съвременността и предизвиканата му в резултат на обществените процеси в световен и в български мащаб роля на медиатор между традиционните ценности и нагласи и съвременния технологичен напредък. Темата е особено актуална на фона на активния обществен дебат за ролята, значението и резултатите в българското образование. Девалвацията на символната стойност на учителската професия в годините на прехода все още не може да бъде заличена, въпреки опитите на държавно ниво тя да се превърне в атрактивна професионална ниша и да се възстанови нейната престижност. Редицата проблеми в българското образование (отпадащи от образователната система ученици, необходимост от въвеждане на образователни методи и подходи, които да съответстват на мултикултурната ситуация в страната, необходимост от подмладяване на педагогическия персонал, подготовка за повишаване на социокултурната и технологична компетентност на учителите и мн. др.) показват значението на учителя в съвременното общество, вменявайки му да бъде от една страна наследник на онези възрожденски традиции, превърнали го в една от най-значимите му фигури, но от друга – да бъде адекватен на съвременния технологичен прогрес, скъсявайки генерационната дистанция с учениците. Всичко това категорично аргументира навременната поява на дисертационната тема на Ася Вълчева за учителя в ролята му на медиатор в съвременната образователна система в Република България.

Докторант Ася Вълчева завършва бакалавърската програма по „Етнология“ към катедра „Етнология“ на Историческия факултет на СУ „Св. Климент Охридски“ със специализация „Европейска етнология“ и има придобита педагогическа правоспособност. Магистърска степен докторантката получава в МП „Историко-етнически модели на националната сигурност“ към ИФ. От 2019 г. е редовен докторант към катедра „Етнология“. Докторантката предава работата си в законово установените срокове.

Представеният за разглеждане дисертационен труд на Ася Вълчева следва утвърдената структура на увод, три глави, заключение, библиографска справка и приложения, като изводите са оформени в отделна част. Дисертацията е с обем от 240 страници. Библиографската справка показва познаване на основната литература по въпроса, както и нормативната база, свързана с темата на изследването. В допълнение докторантката използва и голям набор онлайн източници, които допълват теоретичната основа на работата. В приложенията са включени въпросниците и анкетите за диагностичната процедура на авторката, които аз намирам за особено приносни. Избраният от авторката етнографски подход позволява влизане в дълбочина на изследвания проблем. Именно етнографската методика в изследването на проблем от образователната сфера е иновативен и интердисциплинарен в дисертационната теза, което повишава качеството на изследването.

В уводната част докторантката ясно посочва целта на своето изследване, а именно *да очертае динамичните проблеми на образованието от ХХІ век, както и да анализира ролята на учителя при отстояването на непреходните образователни и общочовешки ценности* (с. 3). На целта на изследването са посветени и основните задачи пред докторанта – от анализ на европейски и национални нормативни документи, през контент анализ на наличната литература до емпирично изследване, извършвано с етнографски качествени и количествени методи, което има за цел да очертае основните нагласи и предразсъдъци, срещани сред учителите относно въвеждането на иновативно образование. Важно е да се подчертае, че анкетите единствено могат да констатират наличието или отсъствието на предразсъдъци и специфични нагласи по отношение на дадена тема, а дълбочинното и качествено етнографско изследване ще очертаят и причините за получените резултати. Това прави работата издържана в методологически план, като използваната методика съответства на заложените цели и задачи.

Първа глава носи обобщаващото заглавие „Медиация и образование“. В нея докторантката последователно излага логиката на своето изследване, помествайки тезите си между динамиката на социалната, културна и образователна среда в условията на глобализация, от една страна и от друга – на традициите в образованието като средство за надграждане и стабилизиране на споделени морално-етични и семейни ценности. Авторката се спира на ролята на учителя като балансьор между преподаването на т.нар. професии на бъдещето и общоевропейските ценности. Доколкото става ясно от текста, докторантката позиционира българските ценности в контактната зона между европейските и далекоизточните. Макар наистина да имат пресечни точки, българската обществено споделена ценностна система има своята собствена уникалност и тя, според мен, също трябва да бъде отчетена в хода на текста. Това би допринесло за по-ясната визия на авторовата теза за учителя като медиатор между традицията и модерността в конкретните условия на българското общество от края на ХХ и началото на ХХІ в.

Фокус на втора глава на дисертационния труд е модернизацията на образователната институция, като авторката обръща основно внимание на STEM образователните политики като изискуем път към едно съвременно и съответстващо на новите технологични поколения образование, което освен това отговаря и на потребностите на съвременното общество. Втора глава би спечелила ако в нея се включат и други необходими насоки в развитието на образователната институция. Последните, призвани да преодолеят натрупаните в предходните десетилетия етноцентрични подходи в образованието и акцентиращи върху рефлексивни и ценностно-ориентирани модели в образователния процес.

Анализът в трета глава е посветен на ролята на учителя. Авторката проследява последователно функциите му в традиционното, социалистическото и постсоциалистическото общество. Особено приносно е етнографското изследване, проведено по структуриран въпросник с представители на учителската професия относно техните представи за ролята на съвременния учител. Резултатите от това етнографско проучване показват предизвикателствата пред българския учители и биха могли да послужат за основа за изграждане на адекватни модели за подготовка на учители, според конкретната среда. В бъдеще изследването би могло да се разшири, като обхване образователни институции не само в големия град, а и в периферията и селата и така се отчетат приликите и разликите и се отдаде значение на локалните маркери, които рефлектират върху образователната среда. Считам приложените цитати за необосновано дълги и съм на мнение, че извеждането им под линия, би олекотило текста. Въпреки това от главата става ясна наложената промяна в ролята на учители през социалистическия и в постсоциалистическия период. Таблиците и диаграмите в текста го допълват и улесняват читателя.

Основните изводи и общения авторката прави в заключението, като акцентира върху тях, извеждайки ги в самостоятелен параграф.

Дисертацията ни представя докторантката като добре подготвен изследовател, с перспектива за нови интересни и приносни изследвания в областта на етнопедагогиката, ролята на педагогическия специалист в образователния процес и трансформациите на образователната система в епохата на (г)локализация. Доказателство за това са и публикациите на автора по темата на дисертационното изследване, които отговарят на изискуемия по закон брой. Авторефератът отговаря на дисертацията като коректно отразява нейното съдържание. Не се откриват некоректни цитирания и плагиатство. Текстът е приносно изследване в областта на етнологията, етнопедагогиката, етнологията на постсоциализма и др.

Процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“. Ето защо, изразявайки категоричното си положително становище, предлагам на уважаемото Научно жури да присъди образователната и научна степен „Доктор“ на Ася Валентинова Вълчева за дисертационното изследване на тема „*Учителят – медиатор между традицията и модерността ХХ – ХХІ в. (Етноложко изследване*” и ще гласувам положително за това.

18. 09. 2023 г. В. Коцева……………………..

Гр. София